Atturi Ewlenin: Will Poulter, Alma Jodorowski, James Blackley, Preston Thompson, Sebastian De Souza, Cara Delevigne, Gala Gordon Direttur: Chris Foggin Ħin: 83 min. Distributur: Signature Ent. Films Maħruġ minn Side Street Films, Eden Cinemas Ċert. 15. Kids In Love, id-debutt tad-direttur Chris Foggin dwar grupp ta' studenti żgħażagħ f'Londra, li jitilqu mid-dar biex jgħixu ħajja libera bejniethom mingħajr l-indħil tal-adulti, ma naħsibx li jagħti stampa eżatta ta' din it-tendenza. Dan ix-xogħol jidher timidu wisq għall-ġibdiet li jħossu dawn l-adoloxxenti u, b'hekk, id-direttur minn fuq screenplay ta' Sebastian De Souza u Preston Thompson, tnejn mill-atturi stess, jibqa' ftit diskret fir-relazzjonijiet sesswali u attrazzjonijiet fiżiċi oħra. Jack (Poulter), żagħżugħ ta' madwar 18-il sena u student f'Londra, mhux konvint mill-ħajja li l-ġenituri tiegħu jriduh jagħżel. Meta hu jiltaqa' ma' Evelyn (Jodorowski), xebba żagħżugħa, din tintroduċih mal-ħajja marġinali tal-belt. Hu jagħmel ħbieb, permezz tagħha, ma' ħafna oħrajn tal-età tiegħu; kollha inklinati lejn l-arti u li jgħixu għalihom f'appartamenti separati. Meta jibda jħoss ġibda ġenwina lejn Evelyn, din ma tidhirx li trid tikkommetti ruħha billi sikwit tiltaqa' u toħroġ ma' Milo (De Souza) anke meta tkun flimkien ma' Jack. Hu mhuwiex matur biżżejjed għal dawn l-intriċċi u jsib ruħu f'dilemma kbira u mhux ċert kif se jirreaġixxi. Kids In Love hu ġenwin fl-iskop tiegħu, bil-maġġoranza tal-atturi żgħażagħ kompetenti ferm. Din il-produzzjoni, li ġiet miġbuda f'diversi lokalitajiet magħrufa tal-belt kapitali Ingliża, l-aktar ħdejn ix-xmara Thames, tinkludi wkoll diversi attivitajiet bħal discos bi żfin movimentat u anke l-karnival ta' Notting Hill.